PRESSEMELDING fra FOLKEAKADEMIET HÅLOGALAND
Pressekontakter; 	styreleder Elsa Jonassen, mobil 913 85 638	ev. 
daglig leder Anne Gerd Paulsen, tlf 78 43 64 65 / 41 64 41 03

STYRK ’FOLK-TIL-FOLK’ ARBEIDET I BARENTSREGIONEN
I den senere tid har vi opplevd fornyet interesse for Barentsregionen. Stortingsmelding nr 30; ’Muligheter og utfordringer i nord’ og Landsdelsutvalgets, Barentssekretariatets melding ’For Nord’ har satt dagsorden for debatten. Vi hører og leser om at mange viktige politiske og administrative delegasjoner krysser grensene i nord, det arrangeres seminarer og møter på høyt politisk plan, som fremhever viktigheten av å satse på Barentsregionen, og da med fokus på energisamarbeidet (olje og gass), miljøsikkerhet og delelinjeforhandlinger.  

På mange måter har folk-til-folk samarbeidet og kulturutveksling vært en viktig forutsetning for det positive næringspolitiske samarbeidet som nå vokser frem. Næringsliv og politikk er helt avhengige av et godt og nært naboskap, og et folkelig diplomati som skaper felles referanser, verdier og holdninger – kort sagt en barentsregional identitet og folkelige møteplasser. Men de mellomfolkelige kontakter må kontinuerlig pleies og styrkes. Folkeakademiet Hålogaland vil derfor sterkt fremheve nødvendigheten av en fornyet satsing på folk-til-folk arbeidet og kultursektoren, og særlig bedre og fastere rammer og muligheter for å drive kulturutvekslingsarbeidet i årene fremover.  

Hovedmålsettingen for det barentsregionale samarbeidet er et langsiktig og godt naboforhold til Russland i begge lands gjensidige interesse. Dette betinger økt kontakt mellom folk flest over grensene i nord mellom Nord-Norge og Nordvest-Russland. Og løfter om samarbeid som må følges opp med praktiske tiltak. Mange nordmenn er skeptiske til vår nabo i nordøst. Både fordi nyhetsbildet har en tendens til å fokusere på problemområder som smittsomme sykdommer (økning i multiresistent tuberkulose, hiv/aids-problematikk), narkotikamisbruk, prostitusjon, sosial nød og fattigdom, og mindre på mulighetene og de positive utfordringer som samarbeidet bidrar til – økt interesse for vår region, muligheter for olje-, nærings- og miljøsamarbeid, folk-til-folk og kultursamarbeid, samarbeid innen utdanning og forskning, helse- og sosialsektor, handel og reiseliv, og ikke minst våre muligheter til å bidra til demokratisk oppbygging av det nye sosiale, økonomiske, juridiske og politiske Russland.

Til nå har regionale kulturprosjekter hatt usikker prosjektfinansiering fra år til år fra hhv. Barentsprogrammet og Nordisk Ministerråd, med vekslende hell har søknader vært innvilget eller avslått – oftest avslått med begrunnelsen at prioriteringen skyldes svært mange søknader og få midler. For eksempel Nordplus Neighbour 2005-2006; av 183 kvalifiserte søknader fikk 57 søkere innvilget totalt 10,7 mill NOK www.rcn.no/nordplus . Det samme skjedde med søknadene til Barentsprogrammet – som har avslått 75 % av søknadene i første søknadsrunde i 2005 www.barsek.no 

Vår organisasjon Folkeakademiet Hålogaland har drevet to hovedprosjekter – Nabo i Nord f.o.m. nov. 1995 (10 år), og Arkhangelsk Band Aid f.o.m. høsten 2001 (5 år). Dette er to av de barentsregionale prosjekter som har oppnådd til dels relativt sett betydelige midler fra Nordisk Ministerråd og Barentsprogrammet. De siste årene har imidlertid lavere bevilgninger ført til et redusert aktivitetsnivå. Vi ser det som svært viktig å videreføre dette arbeidet. Tiltakene bidrar med helt konkrete resultater over store deler av Barentsregionen.  Vi tar initiativ til og legger til rette for mange store og små publikumsarrangementer og møteplasser for barentsregional kultur i turneer fra nord til sør og fra øst til vest i vår langstrakte region. Våre barentsprosjekter har i løpet av årene hatt stor aktivitet og vi arrangerer turneer med f.eks; barnesirkus, sangere, teater, trekkspillere, forfattere, utstillinger mm

NABO I NORD-AKTIVITET:	1996-2000:		2001-2002:		2003-2004:
Økonomisk volum 		ca.	2,1 mill. kr		1,75 mill.kr		1,4 mill. kr
Eksterne tilskudd			1,3 mill kr		1,17 mill kr		0,78 mill kr
NiN-turneaktivitet			33 turneer		19 turneer		13 turneer
NiN-program				410 program		157 program		151 program    
NiN-publikum				31.000 publikum	48.369 publikum	40.638 publik. 	
Barentsprogrammet har siden oppstart vært en betydelig bidragsyter. I de senere år har Nordisk Ministerråd gjennom ’Nordic Action Plan for Children and Youths in the Adjecent Areas’ blitt en viktig medfinansiør for aktivitetene i Arkhangelsk Band Aid-regi. Arkhangelsk Band Aid-prosjektet ble etablert i 2001 på initiativ fra lokale artister i Arkhangelsk – og driver med kulturutveksling basert på at artisthonorarene i sin helhet gis til hjelpeorganisasjonen AROBO Rassvet (i styret sitter bl.a. representanter fra det lokale Røde Kors, Pomoruniversitetets sosialmedisinske fakultet, samt Den Ortodokse Kirke). Hjelpeorganisasjonen AROBO Rassvet viderefordeler inntektene fra artistenes arrangementer i Nord-Norge til ulike hjelpeprosjekter blant barn og unge i Arkhangelsk-regionen.

Folkeakademiet Hålogaland har som målsetting å tilby kulturprogrammer fra Nordvest-Russland til alle kommuner i Nord-Norge, og til alle småsteder – uavhengig av om arrangørstedets beliggenhet eller størrelse, fysisk utrustning på konsertstedet eller tilgjengelighet m.h.t. nærhet til sentrale trafikkårer; og våre grupper reiser overalt – og er svært fornøyd med å besøke småstedene. Oftest er det disse møter både lokalbefolkningen og de russiske artistene fremhever i ettertid.

Vi tror at det avgjørende for Barentsregionens suksess vil være at folk flest får et eierforhold til og forståelsen av at den multikulturelle Barentsregionen angår dem direkte, og at arbeidet som gjøres er viktig og meningsbærende både i forhold til deres egen fortid, nåtid og fremtid. Vi tror at den eneste måten er å skape nye holdninger gjennom egne positive erfaringer, og derigjennom fremme et bredt folkelig diplomati og engasjement for Barentsregionen. Dette kan folkeakademiet tilby gjennom lokale rammer og møtesteder for barentskulturelle utvekslingsprogrammer – uavhengig av om ditt bosted er Kirkenes, Gamvik, Hasvik, Kåfjord, Senja, Lofoten, Bodø eller Mosjøen. Og det samme i Nordvest-Russland, vi satser meget på å ha kulturprogrammer og utstillinger som også tilbys småsteder og byer i regionen. P.t. vises både fotoutstillingen ’Norske landskaper’ og plakatutstillingen ’Bergkunst i Norge’ – et resultat av i alt 9 års forskning ved Universitetet i Bergen, med fyldig vitenskapelig tekst og motiver fra alle våre fylker – som del av vår 100-årsmarkering i Arkhangelsk og Murmansk. I oktober skal vi turnere sanggruppa Sudarushka fra Severodvinsk fra Vardø i nord til Sømna i sør. Og i mai turnerte balalaikaensemblet Spolokhi i Troms og Nordland. Men turneer må dessverre også avlyses p.g.a manglende medfinansiering, bl.a planlagt konsertturne med Solovki klosterkor, som har 15 bestillinger fra menigheter og frivillige arrangører over hele Nord-Norge. 

Kulturutvekslingsarbeidet er svært krevende, ikke minst når det gjelder å skaffe finansiering – og dette skaper til dels stor usikkerhet blant samarbeidsaktørene. Derfor er det etter vårt skjønn særdeles viktig å sikre en viss basisfinansiering til bilaterale kulturutvekslingsprogrammer, som involverer mennesker på grunnplanet og har som sitt fremste mål å skape møtesteder og arenaer for kulturutveksling og mellomfolkelig aktivitet, utover seminarer og konferanser for spesielt inviterte. Folkeakademiet Hålogaland har en fulltidsansatt og ingen deltidsansatte. Organisasjonen mottar også om lag 600.000 kr i statsstøtte til aktivitet og drift årlig – og vårt geografiske nedslagsfelt er Nord-Norge. Deler av de ordinære bevilgninger har vært benyttet som basis for barentsregionale aktiviteter, men det har likevel vist seg både tidkrevende og svært vanskelig å skaffe de nødvendige midler til prosjektaktivitetene over landegrensene i nord både p.g.a søknadsprosedyrer og små midler i finansieringsinstitusjonene.

De siste to år med betydelig fall i inntektene tilsier egentlig et snarlig opphør av aktiviteten, og oppsigelse av ansatt. Når vi ser på totalvolumet av det arbeidet som er nedlagt, den kompetansen og det svært omfattende nettverk av kontakter som er skapt gjennom de mange år i de barentsregionale prosjekter i vår regi, er dette sterkt å beklage for alle parter. Folkeakademiet Hålogaland vil derfor appellere til de sentrale myndigheter om fast støtte med en årlig bevilgning f.eks i størrelsesorden 500.000-1 mill. kr. Det vil gjøre det mulig å videreføre kulturutvekslingen og folk-til-folk diplomatiet i vår regi i samarbeid med mange sentrale aktører på russisk side, samt ta initiativ til og aktivt del i satsinger og prioriteringer som gjøres i regionen i regi av fylkeskommune (den kulturelle skolesekken), Nordnorsk Kulturråd, Barentsprogrammet, Nordisk Ministerråd og Sametinget, men ikke minst ifht frivillige regionale kulturorganisasjoner, kulturformidlingsinstitusjoner som skoler, bibliotek, museer, bygdelag og kulturkontorer, utstillere og arrangører.